Een van Richardsbaai-skool nog in hospitaalDie nooddienste Maandagoggend buite die Hoërskool Richardsbaai. (Foto: Verskaf) Een leerder van die Hoërskool Richardsbaai word nog in ŉ hospitaal behandel nadat sy Maandagoggend saam met tientalle ander inwoners van die stad weens ŉ vermoedelike gaslek in die omgewing begin siek voel het. “Slegs een meisie is steeds in die hospitaal. Die departement van onderwys hoop dat sy ten volle sal herstel,” het ŉ woordvoerder van die departement gesê. Nog 36 ander leerders wat ook na ŉ hospitaal geneem is, is sedertdien ontslaan. Maroela Media het vroeër berig tientalle mense in die omgewing het naarheid, braking en asemhalingsprobleme ontwikkel. Baie van die pasiënte het ook hul bewussyn verloor. “Daar word vermoed dat ’n onbekende soort gas in die rigting van die skool en omgewing geblaas is,” het Shawn Herbst, woordvoerder van Netcare 911, Maandag gesê. Die betrokke skool en woonbuurt is naby die Foskor-aanleg geleë, hoewel die oorsprong van die gas nog vasgestel moet word. Henning de Wet, ŉ plaaslike raadslid, sê ŉ gasreuk hang al geruime tyd oor Richardsbaai en dat inwoners van die omgewing veral die afgelope twee weke daarmee gesukkel het. Volgens hom het noodalarms Maandagoggend by die aanleg afgegaan, maar dit is onduidelik of dit met die gasreuk verband gehou het.